Tsjernobil-kernramp 30 jaar gelede gedenk | Maroela Media
Tsjernobil-kernramp 30 jaar gelede gedenk
Foto: VOA Markosian/Wikipedia
Op 26 April 1986 het 'n kragpiek tydens toetsing aanleiding gegee tot 'n ontploffing in eenheid vier van die Tsjernobil-kernkragaanleg in die destydse USSR.
Verskeie brande het gevolg en 'n gebied groter as New York (sowat 150 000 km2) is só erg besoedel dat agt miljoen mense in Oekraïne, Wit-Rusland en Rusland hervestig moes word. Meer as 50 mense wat by die reaktor gewerk het asook etlike reddingswerkers is dood.
Daar word gemeen dat vyf miljoen mense steeds in gebiede woon wat as besoedel beskou word. Kenners meen dit sal nog minstens 20 000 jaar neem om die omgewing van die aanleg weer bewoonbaar te kry.
Die skoonmaak van die toneel duur voort, maar dit sal verskeie geslagte neem om al die radioaktiewe materiaal te verwyder. Verskeie mense het egter na hul wonings so na as enkele kilometer van die aanleg teruggekeer. Boonop blyk dit dat die natuurlewe, waar onder wild, in die gebied floreer.
Later vanjaar word 'n enorme skild oor die aanleg getrek wat verdere radio-aktiewe besoedeling sal verhoed terwyl opruiming daaronder sal voortgaan.
The Atlantic, Christian Science Monitor
Kan iemand met die nodige kennis my asseblief inlig: Hoe kan die natuurlewe, insluitende die wild, floreer in 'n gebied wat so deur radioaktiewe besoedeling deurgeloop het?
Sou dit nie wonderlik wees as ons leiers kennis neem van bogenoemde gebeure nie? Sulke rampe gebeur nie net altyd 'elders' nie. Maar soos dit is, verblind ons grootheidswaan en liefde vir mammon altyd ons insig in gevare. Duitsland, die' eerstewereldland, faseer alle atoomkragstasies uit, maar ons besluit om maatskappye in die buiteland wat juis weens die afskaling finansieel sukkel, uit te help. Miljarde vir 'n swaard oor die kop.